Je Perrins, fiz çay en arriers mons. Pierre, chevalier, çay en arriers maour de Besençon, fais savoir à touz... que, con mes amez et chiers sires messires Jehan de Chalon, sires d’Allay, m’ait doné, en acressement dou fié que je tieng de luy, cenz livrées de terre que il m’a assises en sa rente dou pois de Salins et en sa terre dou vaul de Nan, ce que il havoit et especialment les homes qu’il avoit oudit val, senz nul retenir, toutevoie je le vuil et outroy que mesdiz sires ait et retiegne, por luy et li suens, [le] Guillo et l’Espaillié, lour persones à lour vies, et lour muebles et à lour vie et après lour decex, come suens, quites, en tel maniere que, après la mort doudit Guillo et Espaillié et de uns chescun de lour, lour heritaiges et lour mès et tuit lour tenemant non mueble, aquist et aquerre, que il tiegnent et tanront ou vaul et ou finaige de Nant, me doivent demorer et à mes hoirs quittes, ansi come les autres choses contenues en la donacion faite à moy de part mon devantdit signour; mais toutevoie les hoirs doudit Guillo et les hoirs doudit Espaillié, se nuls en avoit de sa famme loialment esposée, il puet retenir sus luy en sa terre autre part que à Nan, si ansi estoit que il se vousissaint partir dessus moy. En tesmoignaige de laquel chose, je ay requis à religious home frere Guillaume, abbé de Balerne, que il mete son seal en ces presentes lettres... Faites et donées le juedi après la quinzaine de Pasques, l’an Nostre Signour mil CC nonante et trois.